I-ZEC Ithi Ifuna Ukusungula Ukusetshenziswa Kosiba lweIndelible Pen Ekuvoteni
Usiba lolu luveza ukuba umuntu usevotile njalo luzaqala ukusetshenziswa ngenyanga ezayo kukhetho oluzakwenziwa kumakhansili eBubi, Binga, Chiredzi kunye leVungu.
BULAWAYO — Uhlangothi lukaHulumende olubona ngezokhetho olwe Zimbabwe Electoral Commission lusungula uhlelo lokusebenzisa usiba oluveza ukuba usuvotile ngenyanga ezayo kukhetho oluzakwenziwa kumakhansili eBubi, Binga, Chiredzi kunye leVungu. Abathe baxoxisana lomsakazo weStudio 7 koBulawayo baveze imbono ehlukileyo ngalolu hlelo abanye belusola abanye njalo belukuthakazelela lweZEC lokusebenzisa usiba oloveza ukuba umuntu usevotile njengoba amazwe abalisa iSouth Africa, iAngola iZambia iNamibia kunye leSeychelles sebelusebenzisa. Owake waba nguKhansila kaWard One koBulawayo, uMnunzana Edward Manning uchaze ukuba kulinyathela elihle ngoba uHulumende uvele uphakathi kokuguqula imithetho lendlela yokuvota ezweni ngoba sekulesisekelo esitsha. Omunye wamakhosikazi akoBulawayo odume ngokukhankasela amalungelo abaphila ngokuthengisa phansi kwenhlanganiso yeBulawayo Vendors and Tradors Association, uNkosikazi Babra Mukasa ubike ukuba uma amazwe abalisa iSouth Africa eselusebenzisa usiba lolu kulungile ukuba iZimbabwe ilusebenzise njalo omama abathengisayo kunye lozulu jikelele kumele aziswe kabanzi ngalolosiba ukuze kungabi lokuxokozela kundaba zokhetho. Osakhulayo owake waphatheka ekuhloleni ukuvota kukhetho oludlule eTsholotsho North, ovame ukukhankasela amalungelo abasakhulayo, uMichael Ndiweni yena uthi usiba lolu lulungile kodwa yena ubefisa ukuba uhulumende asebenzise uhlelo lwakulezi insuku olwe biometric obeluzahuga ontanga ukuba baphatheke ekuvoteni. Unobhala wenhlanganiso yeBhetshu likaZulu, uMnunzana Mbuso Fuzwayo yena uchaze ukuba uyalwamukela uhlelo lweZEC nomanje elokusola ngoba ukusebenzisa uhlelo olutsha akuvimbeli ukuqhilibezela ekuvoteni. IZEC ikhuphe umbiko othi uma umzamo wokubona ukuthi usiba lokukhomba ukuba uvotile luzaba lempumela enhle ngemva kokhetho lwenyanga ezayo balakho ukulusebenzisa kukhetho luka2018. Isisekelo sombuso esitsha sipha iZEC amandla okwenqabela ukuvota kabili kwabantu ngokukhetha indlela yokukhombisa ukuba umuntu usevotile. Usiba olukhombisa ukuba umuntu usevotile lukhangelele ukuthatha indawo yependa engamanzi abantu abanengi abathi ilakho ukuphuma okubangela ukuthi abaphatheka ekuqileni kukhetho bayigeze bavote kanengi. AbeZEC bona bathi usiba lokuvota lulula ukusebenzisa njalo luzakwenqabela ukuthi abantu bavote kanengi njalo uzulu uzakwaziswa uma luzasetshenziswa kukhetho oluzayo luka2018.